Úradný vestník L 081 , 28/03/1978 S. 0027 - 0048

Fínske špeciálne vydanie: Kapitola 13 Zväzok 8 S. 0082

Grécke špeciálne vydanie: Kapitola 13 Zväzok 7 S. 0067

Švédske špeciálne vydanie: Kapitola 13 Zväzok 8 S. 0082

Španielske špeciálne vydanie: Kapitola 13 Zväzok 8 S. 0129

Portugalské špeciálne vydanie Kapitola 13 Zväzok 8 S. 0129



Smernica Rady z 21. decembra 1977 o aproximácii právnych predpisov členských štátov týkajúcich sa systémov odmrazovania a odhmlievania zasklených povrchov motorových vozidiel (78/317/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 100, so zreteľom na návrh Komisie, so zreteľom na stanovisko Zhromaždenia [1], so zreteľom na stanovisko Hospodárskeho a sociálneho výboru [2], keďže technické požiadavky, ktoré motorové vozidlá musia spĺňať podľa vnútroštátnych právnych predpisov sa, okrem iného, týkajú systémov odmrazovania a odhmlievania zasklených povrchov motorových vozidiel; keďže tieto požiadavky sa navzájom medzi členskými štátmi líšia; keďže je vzhľadom k tomu potrebné, aby všetky členské štáty prijali tie isté požiadavky, a to buď navyše k už existujúcim pravidlám, alebo miesto nich, aby bolo najmä možné uplatniť u každého typu vozidla postup EHS typového schvaľovania, ktorý bol predmetom smernice Rady č. 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [3], zmenenej a doplnenej smernicou 78/315/EHS [4]; keďže je potrebné navrhnúť technické požiadavky tak, aby mali ten istý cieľ ako práce vykonávané v tejto záležitosti v Európskej hospodárskej komisii OSN; keďže tieto požiadavky platia pre motorové vozidlá kategórie M1 (medzinárodná klasifikácia motorových vozidiel je uvedená v prílohe I k smernici 70/156/EHS); keďže aproximácia vnútroštátnych právnych predpisov týkajúcich sa motorových vozidiel zahŕňa vzájomné uznávanie testov vykonaných ktorýmkoľvek členským štátom na základe spoločných požiadaviek, PRIJALA TÚTO SMERNICU: Článok 1 Na účely tejto smernice "vozidlo" znamená akékoľvek motorové vozidlo kategórie M1 (podľa definície v prílohe I k smernici 70/156/EHS) určené pre prevádzku na ceste, majúce najmenej štyri kolesá a maximálnu konštrukčnú rýchlosť presahujúcu 25 km/h. Článok 2 Žiadny členský štát nemôže odmietnuť udeliť EHS typové schválenie alebo národné schválenie typu vozidla z dôvodov týkajúcich sa systémov odmrazovania a odhmlievania zasklených povrchov, ak tieto spĺňajú požiadavky stanovené v prílohách I, II, III, IV a V. Článok 3 Žiadny členský štát nemôže odmietnuť alebo zakázať predaj, registráciu, uvedenie do prevádzky alebo používanie vozidla z dôvodov, ktoré sa týkajú systémov odmrazovania a odhmlievania jeho zasklených povrchov, ak tieto spĺňajú požiadavky stanovené v prílohách I, II, III, IV a V. Článok 4 Členský štát, ktorý udelil typové schválenie, vykoná nevyhnutné opatrenia k tomu, aby bol informovaný o akejkoľvek modifikácii časti alebo charakteristiky uvedených v bode 2.2 prílohy I. Príslušné orgány tohto členského štátu stanovia, či je potrebné vykonať ďalšie testy modifikovaného typu vozidla a vyhotoviť nový protokol. V prípade, že tieto testy ukážu, že ustanovenia tejto smernice nie sú splnené, modifikácia sa nepovolí. Článok 5 Akékoľvek zmeny a doplnky potrebné na prispôsobenie požiadaviek príloh I, II, III, IV, V a VI technickému pokroku sa prijmú podľa postupu stanoveného v článku 13 smernice 70/156/EHS. Tento postup však neplatí pre zmeny a doplnky, ktoré sa týkajú požiadaviek na systémy odmrazovania a odhmlievania iných zasklených povrchov, ako sú predné okná. Článok 6 1. Členské štáty prijmú ustanovenia potrebné pre prispôsobenie sa tejto smernici do 18-tich mesiacov od jej oznámenia a informujú o tom Komisiu. 2. Členské štáty zabezpečia, aby znenie základných ustanovení vnútroštátnych právnych predpisov, ktoré prijmú v oblasti upravenej touto smernicou, boli zaslané Komisii. Článok 7 Táto smernica je adresovaná členským štátom. V Bruseli 21. decembra 1977 Za Radu predseda J. Chabert [1] Ú. v. ES C 118, 16.5.1977, s. 33. [2] Ú. v. ES C 114, 11.5.1977, s. 9. [3] Ú. v. ES L 42, 23.2.1970, s. 1. [4] Ú. v. ES L 81, 28.3.1978, s. 1. -------------------------------------------------- ZOZNAM PRÍLOH Príloha I: | Rozsah platnosti, definície, žiadosť o EHS typové schválenie, EHS typové schválenie, osobitné požiadavky, postup testu | Príloha II: | Postup stanovenia bodu H a skutočného uhlu operadla sedadla a overovania vzájomnej polohy bodov R a H a vzťahu medzi konštrukčným a skutočným uhlom operadla sedadla | Príloha III: | Metóda stanovenia rozmerových vzťahov medzi základnými referenčnými značkami vozidla a trojrozmernou referenčnou sieťou | Príloha IV: | Postup stanovenia plôch výhľadu na predných oknách vozidiel kategórie M1 vo vzťahu k bodom V | Príloha V: | Zdroj pary | Príloha VI: | Príloha k osvedčeniu o EHS typovom schválení vozidla vzhľadom k systémom odmrazovania a odhmlievania predného okna | --------------------------------------------------